'Karoo' betrek al die sintuie | Netwerk24
Deur Francois Bekker 05 Julie 2021 05:06
Deon Meyer & Coenie de Villiers
MARKET IDEATION, R385
Deon Meyer en Coenie de Villiers se jongste publikasie wat hul gewilde verhoogproduksies vergesel, is in die eerste plek 'n nagsafari met die hemelkoepel in die Karoo as inspirasie: Die Melkweg, die Carina-newel, die Kolesak, die Suidelike Pleiade en die Omega Centauri. Die nagtelike Karoo in al sy glorie.
Daar is twee tipes reisigers wat hul weg deur die Karoo vind. Diesulkes met hul oë stip op die horison, haastig op pad iewers heen. Vir ander reisigers word die Karoo die bestemming opsigself. Dan word die reis, soos dit in die voorwoord gestel word, inwaarts.
Ons Karoo boekstaaf Meyer en De Villiers se tweede verhoogproduksie, Karoo Suite 2. 'n Publikasie wat al die sintuie betrek. Met hierdie boek sien, ruik, hoor en proe jy die Karoo. Die bydraes van kundige medewerkers voeg besondere waarde by tot die bundel.
Dit is juis die Karoo se unieke ligging en omstandighede wat dit die ideale plek maak om die sterrehemel te bewonder. Droog, dikwels wolkloos en ylbevolk.
Veral twee artikels verleen besondere substansie aan hierdie versamelboek. "Hemel – Karoonagte" deur die sterrekundige prof. Matie Hoffman is 'n fassinerende bydrae wat verwondering en bewondering ontlok. Nuttig is die skakels vir die nuuskierige leser wat verder oor die onderwerp wil lees. Prof. Johann Kirsten neem in sy artikel "Karoo Aarde" die fauna en flora asook die ekonomiese karakter van die Karoo onder die loep.
Liplekker resepte, oftewel "Kontreikos vir die siel", laat die mond water. Selfs die Michelin-bekroonde sjef Jan Hendrik van der Westhuizen lewer 'n bydrae.
Wat die Karoo Suite 2 Karoonagte-verhoogproduksie asook hierdie koffietafelboek visueel komplementeer, is die asemrowend mooi foto's van die sterrehemel bo die Karoo. Nie net is die fotografie-duo Sarel van Staden en Maryna Cotton ook passievol oor die Karoo nie, hierdie knap fotograwe het internasionaal naam gemaak met 'n voorbladfoto vir 'n internasionale uitgawe van die National Geographic.
Lesers wat die verhoogproduksie gesien het, sal De Villiers se musiek en die diep rasperstem van Meyer hoor as hulle die lirieke en stories lees. Stories oor sterre en mense met begeertes, drome en hul liefde vir hierdie stukkie aarde op die blou planeet. Die kontoere van die hart is opsigself 'n mistieke landskap. Virtuose kunstenaars vir wie die Karoo 'n nimmereindigende muse is. Susan Smith se Karoo-gedigte is 'n bonus.
Dié mooi boek is 'n eklektiese ode aan die "land van die groot dors" – of om die Khoi-woord te gebruik – die Karoo.